Papersnake/gushiwen huggingface dataset:
定叟弟频寄黄檗仰山新芽尝口占小诗适灾患亡聊久不得遣寄今日方能写此 其一
张栻（宋代）

瘴雨昏昏梅子黄，午窗归梦一绳床。江南云腴忽到眼，中有吾家棠棣香。
题北庄用陈勉仲韵
王之道（宋代）

幽亭临水竹，云是使君庄。
秋霁来观稼，春融赋采桑。
纳凉供芡实，载酒摘莲房。
坐得牧民术，也庆如牧羊。
书见素居壁 其三
李兆洛（清代）

兹邦滨大淮，风气蠢以劲。居恒肆攻剽，稍急辄星迸。

行坐挟刀剑，忘躯徇忿竞。黠者持短长，狺吠思梗令。

书策既稠浊，徒史得放横。为政济猛宽，计惟张弦更。

韩子亦有言，厥道在素正。斋居励冰渊，虩虩守畏敬。

开门固其根，内省期不病。孰谓莫予觏，岂弟神所听。

以此盟尔室，显显慎嘉命。
三妇艳词十一首 其九
陈叔宝（南北朝）

大妇怨空闺，中妇夜偷啼。小妇独含笑，正柱作乌栖。

河低帐未掩，夜夜画眉齐。
送子美归湖南
刘铭传（清代）

南雁孤飞入楚天，北风吹送洞庭船。相离相隔三千里，同死同庭六七年。

回首战场都是泪，知心朋辈几人全。客中言别难为别，挥手依依各黯然。
重拜和靖先生墓
徐集孙（宋代）

秋声尔许悲，怀古若为思。
菊老泉堪荐，山孤草亦萎。
高风留塑鹤，残雨暗荒碑。
依旧梅千树，无花香似诗。
马郎中母蒋夫人挽章
杨万里（宋代）

文物余三迳，芝兰秀五常。
鱼轩来粉省，象服去黄堂。
此母今谁侣，清名死不亡。
一生令吏部，癈却蓼莪章。
宋骑吹曲 其二 归朝曲第四
谢翱（宋代）

勾吴月令牵牛中，翟茀乘风来閟宫。随王剑履朝上殿，黄门夜趣长春宴。

昭容引班入内朝，龙衮当中开雉扇。宴罢朝辞生局促，诏赐离宫作汤沐。

先王烝尝泽有差，上恩许歌陌上花。
五惜 其三 惜遇合
韩上桂（明代）

三惜曰：圣明在御，品物咸亨。龙兴虎啸，道与时行。

有崎岖之贱士，独壹郁以伤情。其处身也寡营，其与物也无竞。

巽让得之前闻，淡约出于至性。自言家傍南海，系溯安阳。

五云曳采，北斗垂光。倚旗峰之峍屼，引珠浦之微茫。

舞象之年，知名下邑，入洛之岁，偕计上方。梅花岭畔白如霜，杨子江头映绿杨。

维舟建业看春色，走马新丰问帝乡。闻道天朝招俊茂，棘院森沉严昼漏。

凌云杞梓并承斤，照日鹓鸾同入彀。效太平而献策，拟大宝以扬箴。

将输负曝之缊，愿溉烹鱼之鬵。燕台雄骏似云屯，蹇驽何堪重价论。

本期烧尾乘桃浪，岂知点额困龙门。辞阊阖以蓬飘，溯河淮而旅泊。

题诗瓜步之亭，作赋荆溪之阁。文酒盛以相从，宾朋欢其共谑。

弃九仞之成劳，希千秋之杰作。雕霞镂雪逞新裁，笔底琼花次第开。

似从缑岭吹笙过，又向岷江濯锦回。弹宝瑟以干齐，服章甫而适越。

虽工巧以何为，见趋舍之徒汨。玉为釜兮珠为粮，金作楫兮银作航。

欲疗饥兮不可，思远涉兮何方。豫五起而不中，管三战而皆北。

谅天运之多艰，亦人谋之近惑。日已迈兮月亦驰，虚盛际兮空含悲。

求背城兮拾烬，顾然灰兮何时。惧此生之泯没，故数过而长咨。
小重山 寄翁少君
钟蕴（清代）

旧日春风过旅堂。海棠初放处、倚斜阳。帘栊手炷博山香。思往事、两两试红妆。

挥手恨添长。燕子憔悴后、尽思量。怀君寻梦转回廊。残红和、泪落染罗裳。
夜坐灯灭戏作
陆游（宋代）

冷饭黄齑傲太平，鬓丝原不为愁生。
忽因灯死得奇观，明月满窗梅影横。
贤者之孝二百四十首 其一九○ 刘献之
林同（宋代）

百行孝为首，诸人傥未知。下帷空自苦，蹑屩竟何裨。
秋月乘兴游松江至垂虹亭登长桥夜泊南岸旦游宁境院因成十绝呈君勉且寄子通 其七
朱长文（宋代）

漠漠秋烟羃故园，沉沉暮色暝渔船。月华未出诗翁远，乐事人间少十全。
送来巡检
方回（元代）

铁甲金戈百战攻，将军未老紫髯浓。
早依讨粤□□□，□受从骠合骑封。
惊逻三年微窃鼠，飞腾一日定采□，
□□访旧燕台去，谁采吾诗当菲葑。
韩魏公挽歌词二首
曾巩（宋代）

堂堂风骨气如春，衮服貂冠社稷臣。
天上立谈迎白日，握中随物转洪钧。
忽骑箕尾精灵远，长誓山河宠数新。
万里耕桑无一事，三朝功德在生民。
常山县公姚存哀词二首 其二
赵抃（宋代）

威惠三年邑政优，平生志业未经酬。嗟嗟故里松楸老，先陇归陪地下游。
李坚甫净居杂题一十三首·静居
文同（宋代）

何事当清世，归来咏考槃。
近闻新住处，不似在长安。
归阳羡兼送刘八长卿
皇甫冉（唐代）

湖上孤帆别，江南谪宦归。前程愁更远，临水泪沾衣。

云梦春山遍，潇湘过客稀。武陵招我隐，岁晚闭柴扉。
春日携客游武夷
詹本（宋代）

山脚健枝梧，百里插苍峭。粼粼石可把，曙色坐远钓。

风水真笙竽，历落太古调。衣冠带莽苍，山鬼惊二妙。

云月正忘年，花鸟更索笑。回船翠凌乱，吾道付长啸。
四叠
刘克庄（宋代）

宋台未了又齐台，有房应难障彦回。
岁晚玉人在空谷，何曾羞面见人来。
元宵三首 其一
吴俨（明代）

天上今宵月色多，人间到处有笙歌。宝灯灿烂成银树，星斗分明落绛河。

万岁山前仙掌动，百花香里辇尘过。教坊音乐应无数，独有清平调是和。
郊行怀日新时得书而余病方愈二首 其二
周孚（宋代）

衰懒何人记，当家子最贤。手书怜我老，肺病为渠痊。

得句烦归雁，倾杯约莫蝉。尘埃老双鬓，相见定疑年。
寿崇清陈侍郎
陈宓（宋代）

卫武当年解赋诗，若挥椽笔定应疲。
先生名德都相似，馀事才能更过之。
云岫图书供宴坐，沧浪风月足追随。
久闲精力天教健，更看三为帝者师。
采芑
佚名（先秦）

薄言采芑，于彼新田，呈此菑亩。方叔涖止，其车三千。师干之试，方叔率止。乘其四骐，四骐翼翼。路车有奭，簟茀鱼服，钩膺鞗革。
薄言采芑，于彼新田，于此中乡。方叔涖止，其车三千。旂旐央央，方叔率止。约軧错衡，八鸾玱玱。服其命服，朱芾斯皇，有玱葱珩。
鴥彼飞隼，其飞戾天，亦集爰止。方叔涖止，其车三千。师干之试，方叔率止。钲人伐鼓，陈师鞠旅。显允方叔，伐鼓渊渊，振旅阗阗。
蠢尔蛮荆，大邦为仇。方叔元老，克壮其犹。方叔率止，执讯获丑。戎车啴啴，啴啴焞焞，如霆如雷。显允方叔，征伐玁狁，蛮荆来威。
吴萧山知县
吴潜（宋代）

八年两唤浙江船，吴越青山相对妍。
长愧主恩难报答，不知人对几推迁。
香浮菊桂秋将暮，景迫桑榆岁可怜。
荒县今宵孤馆梦，四千里外楚云边。
十虫吟
舒岳祥（宋代）

虫有转丸蜣，双角牛怒张。
生子牛矢中，转圜技所长。
两两如推车，千百满路旁。
弹丸有不若，累累圆且光。
污秽不自羞，敢比苏合香。
惜哉尔之智，不善择其良。
题栋
冯观国（宋代）

水非沟壑龙方卧，木是梧桐凤始栖。
莫道男儿无去路，碧霄云外有仙梯。
寄张四
刘攽（宋代）

天下风尘日可叹，岂惟西域与南蛮。举世相争蜗角里，此身无事马蹄间。

力耕可以得饱食，从仕于今真厚颜。相劝休官勿待漏，卜居终近虎丘山。
送吕解元江阴礼席
胡宿（宋代）

玉人仍是紫芝眉，五世嘉占得凤飞。果满车中潘令去，马盘楼下庾郎归。

东床寄傲便便腹，北路腾装粲粲衣。九烛夜堂开喜宴，画鸾交扇接香帏。
渔父二首 其一
薛季宣（宋代）

踪迹五湖浪，生涯千尺纶。是非宁入耳，荣辱不关身。

猎猎菰蒲暮，凄凄浦溆春。何时共蓑笠，和雨钓青蘋。
次酬吴仙尉张都监游兴教寺
刘黻（宋代）

野寺坐寥閴，跫然闻足音。
四山经雨过，六月似秋深。
灯静窥饥鼠，钟清悟宿禽。
元城今已远，共此白云心。
丹凤吟•答洪昉思梦访之作
沈谦（清代）

别后相思一样，目断城云，魂销江树。玉帘深锁，愁似乱莺狂絮。

江江落照，半明还暗，野烧回春，寒山催暮。梦里何曾怕险，滚雾翻风，为我连夜飞度。

也有镇常相见，见时不免含嫉妒。道我眉儿翠，又身轻过汉，腰细如楚。

那知憔悴，不复再行多露。关黑枫青君自爱，更休将愁诉。

但须纵酒，看石榴半吐。
观物吟
邵雍（宋代）

一气才分，两仪已备。
圆者为天，方者为地。
变化生成，动植类起。
人在其间，最灵最贵。
沧浪亭
毛珝（宋代）

濯缨人去水空寒，事属明时欲问难。日暮客归园馆闭，鹭鸶飞上石棋盘。
宿韬光望海日
毛先舒（明代）

龙宫鹫岭天下奇，韬光更上升云梯。苍穹仿佛欲摩顶，石气云云拂衣冷。

山僧邀我山中宿，乘兴扶筇踏岩谷。便因晞发卧峰头，俯听檐铃和风竹。

夜深月没静群籁，隔树明河似萦带。须臾微红乍起灭，曈昽正出扶桑外。

天浮海潏见俄顷，不觉此身驻西岭。谁持青镜写燕支，闪烁团圞无定影。

沧波一半吹紫涛，良久不见东方高。凌风欲去更惆怅，天水茫茫两摇漾。

绀殿红楼黯欲开，下方始听鸡三唱。
和张功父梅诗十绝句
杨万里（宋代）

老子年来不愿余，秪惭霜鬓入金铺。
故山自有梅千树，梦绕横枝捻断须。
代书寄剑州普安令周士彦屯田
邵雍（宋代）

作官休用叹奚为，未有升高不自卑。
君子屈伸方为道，吾儒进自贵从宜。
即今彭泽归何地，他日东门去未迟。
痛恨伊嵩景无限，一名佳处重求资。
梅花集句 其一○四
李龏（金朝）

下马旗亭酒可沽，水精帘内看如无。应缘近水花先发，独凭栏干恨有殊。
池上
李流谦（宋代）

雨涨秋池三尺水，亦有秋风到池里。
荷花颜色不如故，零乱寒池并折苇。
鸂鶒飞来依晚红，荡桨徐徐莫惊起。
擘蓬截藕尚堪餐，一醉何辞碧筩美。
再韵谢晁郎中二首
释宝昙（宋代）

故著文书尽底围，要看江汉濯秋晖。
眼明自可穷诸妄，语妙何妨为一挥。
今日西州成故里，它年东阁许同归。
胸中衮衮平生事，身瘦缘渠不得肥。
暮相思
程封（清代）

行行燕子矶，风潮夜将发。天寒四野迷，独坐舟中月。

缄情不得寄，残钟听来歇。
无梦令·物外茅斋映竹
马钰（金朝）

物外茅斋映竹。一饱残羹冷粥。乐亦在其中，记得风仙叮嘱。叮嘱。叮嘱。保养灵明性烛。
集古 访隐者不遇
李俊民（金朝）

忽闻春尽强登山，却笑孤云未是闲。

惆怅仙翁何处去，寻真不见又空还。
谒文山祠用杜韵（时新作三忠祠于崇文门外，
顾清（明代）

碧殿长松锁十寻，晚云将雪助萧森。
貂蝉不改厓山制，金石疑闻孔壁音。
南去星潮嗟往事，北来祠庙岂公心。
春风一掬唐衢泪，几为先生湿短襟。
怀古二首 其一
王安石（宋代）

日密畏前境，渊明欣故园。那知饭不赐，所喜菊犹存。

亦有床座好，但无车马喧。谁为吾侍者，稚子候柴门。
冬不雪春苦雨外台为民心恻檄郡请祷於法轮应
王之道（宋代）

谁令一日如三秋，仁人方念淮南州。
斯民忍饥望麰麦，积雨又有伤残忧。
冬温土燥生春瘴，半夜风声来枕上。
晓看飞雪欲堆檐，白马参差攒玉嶂。
年饥高下艺麦多，暴如山阜汸如河。
那知雪欲苦淫潦，两岐半吐翻随波。
欣闻万事一言了，使者勤民坐待晓。
指麾郡将率官僚，出郭共迎罗汉祷。
由来天意每因人，况自至诚宜感神。
明朝披雾走乌辔，晴光杲杲清无尘。
回头菽粟贱如水，醉饱田间摩腹觜。
周行四海不齎粮，可但携壶饷邻里。
出游遂继文昌谣，追锋行赴公车招。
快将刘晏干排手，衮衣入相裨唐尧。
广文才气迈燕许，分教芹宫从少驻。
政德稳步玉笋班，好尾輶轩上天去。
寒食 其四
吕本中（宋代）

病夫只欲闭柴荆，客至从嗔不出迎。未恨家贫无历日，紫桐花发即清明。
题深上人松月轩
楼琏（明代）

夜月明松顶，轩居不掩扉。
石泉沉湿翠，碧瓦弄晴晖。
林静猿初息，巢空鹤未归。
此中凝坐者，寒沁薜萝衣。
傅银青挽词二首
苏辙（宋代）

名自乌台发，恩从凤沼深。
盐梅和众口，金玉比诚心。
澹泊平生事，弥留一病侵。
遗言自无憾，朝野为沾襟。
晚望
周容（清代）

独立空庭日没西，归鸦风急翼难齐。
故园小阁疏篱外，乌桕梢头各早栖。
满江红 题烛溪叔祖“蓬窗听雨图”
孙云凤（清代）

一舸西风，吹暮雨、沙清渚白。尽吟啸、水云深处，鹭闲鸥逸。

帆挂乡心生远浦，橹摇凉梦依秋荻。响萧萧、夜半听无眠，情怀别。

渔火乱，蓬窗寂。峰隐翠，波涵碧。只暗潮吞吐，断崖千尺。

点点轻迷天际树，声声清入烟中笛。展新图、忽忆下潇湘，浑如昔。
江城梅花引
张玉珍（清代）

风敲林叶响疏窗。怕昏黄。又昏黄。只觉暮寒，潜透薄绵裳。

红飐疏花灯欲坠，雁鸿远，一声声、唤断肠。

断肠。断肠。漏偏长。墨几行。泪几行。梦也梦也，梦不到、残月空梁。

何限情怀，闲自倚银床。自叹工愁兼善病，消瘦影，似黄花，冷耐霜。
闻所知游樊川有寄
郑谷（唐代）

谁无泉石趣，朝下少同过。贪胜觉程近，爱闲经宿多。

片沙留白鸟，高木引青萝。醉把渔竿去，殷勤藉岸莎。
抱膝
仇远（元代）

抱膝坐终日，澹然忘是非。
纵令官未满，已与世相违。
古道平芜合，谁家新燕归。
年荒烟火歇，空老一山薇。
由灵隐至韬光
文静玉（清代）

几重精舍掩荆扉，一径苍苔上翠微。饥鼠惯从松上窜，幽禽时向竹间飞。

雪翻小瀑潜通笕，云共残花半拂衣。清绝不知人世事，夕阳如水澹忘归。
童丱须知 稻粱八篇 其一
史浩（宋代）

后稷星光灿混仪，天教堕地作农师。牛羊腓字寒冰暖，自有神明默护持。
次韵草堂
杜范（宋代）

心事崔嵬日不如，愁端丛起蔓难图。
残山剩水鸟声怨，落日微云雁影孤。
妙句耸闻惊昨梦，寒窗细读慰来苏。
许身已在羲皇上，降志犹能念昔吾。
偈颂八十七首 其六十七
释慧开（宋代）

咄这乾屎橛，生来太妖孽。堪笑老云门，一棒打不杀。
禅人并化主写真求赞
释正觉（宋代）

你是何人，缁衣裹身。
静住天无四壁，机回月带重轮。
梦蝶境中閒有趣，露蝉胸次净无尘。
相随化事入廛井，百草头上风烟春。
缘识 其五十七
赵炅（宋代）

牡丹花，深红浅，忍把金刀枝上剪。侵晨含露万苞香，见者无非情展转。

繁华影里皆柔弱，密叶交加开闪烁。朱栏别是一般春，蛱蝶悠飏闲自乐。

丽天和日景迟迟，思量往事不堪追。风送园中来又去，豁然兴感竞移时。
早发
吴浚（宋代）

颢气澄初晓，清江百丈秋。
桨摇山势动，船带日光流。
禽噪应知曙，鱼沉若避钩。
闲身非复昔，征棹莫迟留。
周文伯载赐中泠慧山泉水赋谢
于慎行（明代）

过江曾酌南酃水，恨隔毗陵第二泉。何意双罂来远道，并教五月失炎天。

香疑露下金茎夜，色忆冰分王井年。小试龙团俱妙品，清风两腋总泠然。
无题
汪晫（宋代）

农夫只合老山林，辜负时卿一寸心。
老矣不堪持手板，死时何用覆斜衾。
有人称善名非细，对客无惭乐最深。
回首暮云山黯淡，谁能更听伯牙琴。
水调歌头·凤凰钗
曾布（宋代）

凤凰钗、宝玉凋零。惨然怅，娇魂怨，饮泣吞声。还被凌波呼唤，相将金谷同游，想见逢迎处，揶揄羞面，妆脸泪盈盈。

醉眠人、醒来晨起，血凝螓首，但惊喧，白邻里、骇我卒难明。思败幽囚推究，覆盆无计哀鸣。丹笔终诬服，闤门驱拥，衔冤垂首欲临刑。
巫山一段云·寂照山月衔
姬翼（元代）

寂照山月衔，虚心出岫云。不留不碍贲天轮。来往自通神。谁向空中作主。端坐放行收聚。有无光曜遍乾坤。真宰默然存。
凤凰咏
申颋（清代）

凤凰不出世，徘徊念九州。必逢舜与文，始肯一来游。

寥寥三代后，无足当其求。抱瑞层霄上，下悯江河流。

孔子老删述，麒麟掩荒丘。何关凤德衰，祇为天地忧。
谢久轩蔡先生惠墨九首
姚勉（宋代）

孔铎经百年，诬世有杨墨。
天生子舆氏，邪说一以息。
紫阳曾未远，人复底无极。
先生严卫道，功比异端辟。
怀故山
陆游（宋代）

老怯京尘化素衣，无端抛掷钓鱼矶。碧云又见日将暮，芳草不知人念归。

万事莫论羁枕梦，一身方堕乱书围。岷山学士无消息，空想灯前语入微。
漫成三首
李商隐（唐代）

不妨何范尽诗家，未解当年重物华。
远把龙山千里雪，将来拟并洛阳花。

沈约怜何逊，延年毁谢庄。
清新俱有得，名誉底相伤。

雾夕咏芙蕖，何郎得意初。
此时谁最赏，沈范两尚书。
礼部尚书洪公挽歌词
葛立方（宋代）

守节冰天十五霜，归来飞语又炎方。
正欣射雁还幽窖，旋复飞炎堕瘴乡。
位不当材仅喉舌，寿难酬德遽膏肓。
八龙共侈荀门庆，虽厄龙蛇殆不亡。
登白云山
陈则（明代）

叠涧层峦石径斜，云林回抱地仙家。绿漫九洞潇湘接，红烂千山踯躅花。

谷鸟栖飞啼薜荔，寺僧来往在烟霞。酒酣不觉城阴晚，月出前溪映白沙。
幽事
陆游（宋代）

老境俗缘减，闲居幽事多。
去沙通断涧，插援护新荷。
棋罢看山卧，钓归摇楫歌。
余年端有几，风月且婆娑。
过新安月夜步浮丘亭分韵赋诗得弄字
韩淲（宋代）

平生风月怀，醉语或惊众。休倾袁绍杯，且卧毕卓瓮。

使君良不凡，客子恍如梦。对影将奈何，晓角梅花弄。
赠洪山龙门海禅师侍者真净
管讷（明代）

祝发名真净，从今净已真。诵经当作佛，持律定过人。

江月空中夜，山花物外春。龙门多宝藏，种种是奇珍。
题野老醉骑牛图
钱宰（明代）

村田乐事老来稀，记得江南春社时。
儿女醉扶黄犊背，帽檐颠倒插花枝。
喜见单君范八句
陈著（宋代）

世衰交道薄，相好独金兰。
见面惊双瘦，知心话百难。
老饕葱本暖，清坐杏花寒。
明日休轻别，流年水赴滩。
留别鹤林诸友
白玉蟾（宋代）

千林凉叶颤秋声，前庭后庭新月明。
聚头举酒固自乐，秉烛游园聊适情。
此去寒衾仙骨冷，可堪清夜泪珠倾。
人生聚散浑无据，相约同游白玉京。
题弘济寺不出院僧
喻凫（唐代）

楚鞋应此世，只绕砌苔休。色相栽花视，身心坐石修。

声寒通节院，城黑见烽楼。欲取闲云并，闲云有去留。
寄王曰常
邓渼（明代）

苇箔悬门覆绿萝，起看庭树笑婆娑。
君房酒境愁中远，玄晏书淫病后多。
有女蕙芳初画的，侍儿桃叶本能歌。
近知荒岁人烟少，一饭比邻不妄过。
相和歌辞。三阁词四首
刘禹锡（唐代）

贵人三阁上，日晏未梳头。不应有恨事，娇甚却成愁。

珠箔曲琼钩，子细见扬州。北兵那得度，浪语判悠悠。

沉香帖阁柱，金缕画门楣。回首降幡下，已见黍离离。

三人出眢井，一身登槛车。朱门漫临水，不可见鲈鱼。
李商叟举似用南涧山字韵茶山星字韵数诗辄借
赵蕃（宋代）

已悲傲吏失南山，尚喜王儦峙旧坛。
感怆自应新发白，乖离可使旧盟寒。
篙师径欲通宵发，我辈深嗟会面难。
月底婆娑灯下语，恍然还是昔年看。
一碧万顷堂
曹彦约（宋代）

乞得湖光万顷多，傍招九叠更嵯峨。百年未死须閒在，一日不来如景何。

意远已知贪雪月，身安犹欲镇风波。只愁顽似云间石，更有何人为琢磨。
追和贾明叔侯陟明二侍郎瑞香二首
王之道（宋代）

深院重帘数尺墙，对花可必竟烧香。
九龄风度高难挹，举世纷纷漫笏囊。
念奴娇 送戴少望参选
陈亮（宋代）

西风带暑，又还是、长途利牵名役。我已无心，君因甚，更把青衫役客。

邂逅卑飞，几时高举，不露真消息。大家行处，到头须管行得。

何处寻取狂徒，可能著意，更问渠侬骨。天上人间，最好是、闹里一般岑寂。

瀛海无波，玉堂有路，稳著青霄翼。归来何事，眼光依旧生碧。
雨过坐三峡桥望石人峰流水
屈大均（明代）

雨馀一片水，壁立白云端。流过三峡乱，声入万松寒。

复有石桥月，宜人秋夜看。羽人渺何处，相忆玉琴弹。
莫参政子良张山人携饮天宁寺作 其一
王世贞（明代）

东风依步屧，爱此禅房幽。一雨忽秋色，诸天来瞑愁。

乌随托钵下，僧逐鸣钟收。尚有三车喻，能同信宿留。
戎州
苏轼（宋代）

乱山围古郡，市易带群蛮。
庾岭春耕少，孤城夜漏闲。
往时边有警，征马去无还。
自顷方従化，年来亦款关。
颇能贪汉布，但未脱金钚。
何足争强弱，吾民尽玉颜。
庭中有奇树
杨慎（明代）

奇树生南国，孤根来远方。隹名谁不爱，植近君子堂。

春风一披谁，花叶何炜煌。上有寄生枝，亦得沾恩光。

桂枝陵寒山，梧桐在高冈。草木非自献，信美非所将。
自盱眙至金陵道中作 其一
王荫槐（清代）

秋风吹桂树，驿路飘清香。淮山一夜雨，霁色催晨装。

寥泬天宇高，新雁争先行。倦眼盼晴云，老鹘亦高翔。

野人衣食谋，所乐惟稻粱。江淮夏盛涨，流冗良可伤。

高原幸有秋，如云罢亚黄。旅食勿云贵，且复歌金穰。
集红酣亭同凌骏甫闵园客赋
倪元璐（明代）

意衫意履草亭台，随意溪声随意苔。花气淡都如谷水，雨珠肥意过青梅。

多安炉火深僧定，故诡诗题钝客才。集似西园人更雅，好将景物细图来。
阮郎归
仇远（元代）

桃花坊陌散香红。捎鞭骤玉骢。官河柳带结春风。高楼小燕空。

官晻霭，草蒙茸。江南春正浓。王孙家在画桥东。相寻无路通。
奉别张伯逢先生
彭汝砺（宋代）

强鞭驽蹇逐尘踪，百驾方成跬步功。天地有心成草木，蚊蝇无力负衡嵩。

纷然又见瓜期及，晚矣犹思吾道东。一寸古心长自歉，依依馀恨满西风。
题幻住山居图
姚道衍（明代）

万叠青山万叠云，乱泉流处路微分。
岭猿凄断人愁听，只隔烟萝便不闻。
题倪云林画寿斋诗转寿唐龙江
陆深（明代）

倪郎逸笔寿斋诗，转寿龙江海鹤姿。如此山林岁寒节，便𢬵千文鬓成丝。
依韵和许待制春雪
梅尧臣（宋代）

密雪犯阳和，寒阶覆短莎。
条牙摧不展，鸟舌噤应多。
变令已为失，易消如未苛。
桃花禹门水，早晚见通波。
杨柳曲送别沈五遂初
吴敬梓（清代）

江南二月春风吹，江边杨柳千万枝。行人欲折不忍折，笼烟蘸雨垂绿丝。

王恭张绪不可见，困酣娇眼如欲啼。攀条流涕桓宣武，何不移栽玄武陂。

昔日幽燕轻薄儿，斫取柔条系斑骓。越溪春半如花女，祓褉牵裳怜爱谁。

羌管声中伤别离，声声寄我长相思。
句
赵崇嶓（宋代）

月入星辰大，山明天地秋。
寿汤侍郎
徐玑（宋代）

东括神仙府，三岩福地通。异人多接迹，相种况同风。

质有璠玙粹，姿全鼎鼐隆。文章亲视草，丰度早乘骢。

紫橐潜藩贵，金题秘殿崇。宽卑时自理，诚恪岁乃丰。

身在凝香处，人居和气中。莺声春蔼蔼，花影日融融。

剑佩沙堤近，讴歌建水同。愿瞻崧岳表，长与转洪濛。
望仙门
晏殊（宋代）

玉池波浪碧如鳞。露莲新。清歌一曲翠眉颦。舞华茵。

满酌兰英酒，须知献寿千春。太平无事荷君恩。荷君恩。齐唱望仙门。
示宋善威
佚名（唐代）

月落三株树，日映九重天。良夜欢宴罢，暂别庚申年。
寄常父二首 其二
孔平仲（宋代）

不得家书又几朝，思亲梦断不堪招。欲归每恨川途远，久客空惊岁月消。

雪意尚浓云黯淡，角声吹绝晚萧条。相看惟有兄相近，回首时能慰寂寥。
寺夜看瓶菊
吴鼎芳（明代）

分取东篱色，磁瓶晚更宜。
香生携伎处，艳冷著灯时。
夜久僧还对，秋深蝶不知。
若教欢赏地，风露正凄其。
答赵景猷
曹摅（魏晋）

泛舟洛川。
济彼黄河。
乘流浮荡。
儵忽经过。
孤柏亭亭。
回山峨峨。
水卉发藻。
陵木扬葩。
白芷舒华。
绿英垂柯。
游鳞交跃。
翔鸟相和。
俯玩琁濑。
仰看琼华。
顾想风人。
伐檀山阿。
存彼鱼人。
沧浪之歌。
邈邈沦漪。
滔滔洪波。
大道孔长。
人生几何。
俟渎之清。
徒婴百罗。
今我不乐。
时将蹉跎。
荡心肆志。
与物无瑕。
欢以卒岁。
孰知其它。
寄乐天二首 其一
元稹（唐代）

荣辱升沈影与身，世情谁是旧雷陈。唯应鲍叔犹怜我，自保曾雷不杀人。

山入白楼沙苑暮，潮生沧海野塘春。老逢佳景唯惆怅，两地各伤何限神。
牡丹
释仲皎（宋代）

玉棱金线晓妆寒，妙入天工不可干。
老去只知空境界，浅红深紫梦中看。
题扇图
李昱（明代）

忆昨扁舟落鉴湖，山庄随处索菱租。谁知三十年前事，今日秋风见画图。
宣德己酉夏四月二十四日早朝应制二首 其一
夏原吉（明代）

月色朣朣玉漏停，九天阊阖悉开扃。云扶六驭来黄道，花覆千官列紫庭。

清跸乍鸣诸殿肃，衮衣端拱万方宁。小臣何幸承殊渥，簪绂优游及暮龄。
送硕夫赴试礼部
李弥逊（宋代）

词垒新收汗马劳，冲寒意气九疑高。上书北阙真馀事，拄颊西疑须汝曹。

世虑薰心工制锦，时名唾手看连鳌。哦君剩欲传衣句，为解千牛绿绮袍。
水调歌头
沈元实（宋代）

金关五云里，玉座太微间。凌虚新就燕间，宣唤侍臣班。丹扆坐移前席，禁漏声传高阁，喜气满龙颜。天语眷畴昔，政路稳跻攀。

酒如渑，香袅穗，寿南山。橙黄橘绿，樽前辉映菊花团。清晓凉风凝露，晴昼秋光满院，岁岁奉君。待看云台画，荣观侈人寰。
送杨氏女
韦应物（唐代）

永日方戚戚，出行复悠悠。
女子今有行，大江溯轻舟。
尔辈苦无恃，抚念益慈柔。
幼为长所育，两别泣不休。
对此结中肠，义往难复留。
自小阙内训，事姑贻我忧。
赖兹托令门，任恤庶无尤。
贫俭诚所尚，资从岂待周。
孝恭遵妇道，容止顺其猷。
别离在今晨，见尔当何秋。
居闲始自遣，临感忽难收。
归来视幼女，零泪缘缨流。
和顾景行忍草庵看菊
华坡（清代）

水边萧寺倚高城，老树穿云带晚晴。红叶楼台深暝色，黄花篱落晚秋声。

客窗解带逢今雨，僧舍分茶理旧盟。况是霜寒禅榻畔，有人挥麈说无生。
开户
林光（明代）

云掩重关久不开，草深行径竹穿台。山空夜静炉烟歇，且放中秋月又来。
一棹
王柏心（清代）

军中公宴罢衔杯，渺渺春波一棹回。芜约远青浮陇合，柳摇晴绿过江来。

披衣扪虱仍归隐，炙輠雕龙肯斗才。却望乡山遥在眼，蓬门初报百花开。
海外饯客登舟，其情怀黯然，乃在离别之外，因为是诗
孙元衡（清代）

连山波阔远天垂，愁倍阳关酒满卮。展转别离无后约，丁宁珍满是危词。

一盘针路漫漫夜，十丈帆风猎猎时。百里已遥千里近，计程疑速又疑迟。
雨中读韩致光诗偶池上鹿葱盛开因效其体 其一
周紫芝（宋代）

曲栏干外水平阶，池上朱扉绕翠苔。燕子飞来人不到，鹿葱花在雨中开。
夜归
田汝𦓹（明代）

夜从城市归，儿女欢相依。村巷犬争吠，柴门灯火微。

栖鸡在树枝，牛羊返郊畿。禾黍幸登场，非稔亦非饥。

自兹输官馀，聊足以免饥。饥渴不足惜，还喜愿不违。
斋居感兴二十首 其六
朱熹（宋代）

东京失其御，刑臣弄天纲。西园植奸秽，五族沉忠良。

青青千里草，乘时起陆梁。当涂转凶悖，炎精遂无光。

桓桓左将军，仗钺西南疆。伏龙一奋跃，凤雏亦飞翔。

祀汉配彼天，出师惊四方。天意竟莫回，王图不偏昌。

晋史自帝魏，后贤盍更张。世无鲁连子，千载徒悲伤。
灵泉圣境
张鹏翮（清代）

川中名胜古今传，清静无声一洞天。杳霭烟霞空法相，凄迷风雨息尘缘。

莺巢绿树喧流水，风动飞花落讲筵。多少词人题不尽，高峰更有醒心泉。
古松吟
周是修（明代）

道周古松树，半荣半已枯。长丝敛柯叶，流膏出皮肤。

旁见斤斧痕，文理烂交敷。历岁岂不深，养质心匪虚。

孰俾夜焚之，光辉发烜如。致民思利用，斩凿及根株。

薿薿中泽棘，菀菀高林樗。非材众所弃，生意乃有馀。

反嗤尔为松，憔悴独何欤。
柳梢青（赵端礼生日）
李弥逊（宋代）

寿烟笼席。采莲新按，舞腰无力。占尽风光，人间天上，今夕何夕。

蓝袍换了莱衣，庆岁岁、君恩屡锡。连夜欢声，满城佳气，和春留得。
壬午春偕侄孙菊园泛舟盛泽至分防署内访汪竹轩长史舟次因赋七律六首 其二
安昶（清代）

一片湖光绕石堤，落霞掩映野桥西。波翻嫩藻惊鱼跃，风送残花亲马蹄。

宝带有狮人傍立，敌楼无戍鸟空啼。呼童沽酒斟长夜，昂首青云皓月低。
声声慢（和沈时斋八日登高韵）
吴文英（宋代）

凭高入梦，摇落关情，寒香吹尽空岩。坠叶消红，欲题秋讯难缄。重阳正隔残照，趁西风、不响云尖。乘半暝、看残山濯翠，剩水开奁。

暗省长安年少，几传杯吊甫，把菊招潜。身老江湖，心随飞雁天南。乌纱倩谁重整，映风林、钩玉纤纤。漏声起，乱星河、入影画檐。
蜡梅二绝黄鲁直云王都尉有之邀同赋 其二
孔武仲（宋代）

清嫌冰麝俗，淡学池鹅黄。情知不是蜡，风定有馀香。
题张端衡竹木石画
刘宰（宋代）

槎牙高树萧梢竹，绝岛风烟开短轴。
更烦点笔作衰翁，啸月吟风饮山渌。
赵玿赴成都府广都县尉以送君南浦伤如之何为
李廌（宋代）

之子才如冰，不应常负弩。
勿为为贫谋，一意在阿堵。
广都绮縠地，当念珠还浦。
惟廉可立身，勿使嗟供虏。
往濑溪西重山观瀑分韵得还字
陈宓（宋代）

来自昆崙派，全胜庐岳山。桩云何日息，注海几时还。

翠碧倚锋锷，青冥振佩环。主人专一壑，那得鬓毛斑。
鹤珠潭
李胜原（明代）

鹤珠潭深水澄碧，下有层澜几千尺。泥沙安得蛟龙蟠，云日时千鱼鸟閒。

茅屋人家水西曲，门前绿草眠黄犊。好风肯便挂征帆，陵山载酒游仙岩。
有客
于石（宋代）

有客叩我门，动色谈公侯。
权门热於火，富贵可力求。
我性不谐俗，素拙生计谋。
苟求未必得，徒为君子羞。
拂衣起谢客，夷然卧林丘。
早朝咏炉烟次同院韵
傅以渐（清代）

玉殿晨开静羽旗，遥看烟气上彤墀。微升宝鼎分行细，直接晴云散缕迟。

旭日乍融光似篆，晓风欲定霭成丝。清芬想像浮龙衮，仗外千官望自知。
清平乐 题桐花道人吴国良卷
石岩（元代）

吴郎丰度。邂逅春城暮。暖日晴云花满树。恰似故人诗句。坐中翔凤飞霞。来寻弄玉仙家。说与江州司马。泪痕只为琵琶。
通道瓢吟
黄裳（宋代）

通道三杯太和好，已同五气谁能到。渐造醉乡方自然，忽体杳冥如得道。

坐上一时能两忘，万缘既断非吾我。须期有物浑成时，先自醉乡聊得耗。

若从泰定真相逢，含尽三才是怀抱。道方丧物无閒愁，休管垂杨与芳草。

感怀偶向桃溪路，落花流水年年去。仙家日月无古今，此景示人人不悟。

青衣为我折幽芳，待插陶巾访真侣。笑而迎，寂而处，五行自是无寻处。

空将日月怨春风，日月乌能离得数。但明结果自然成，到了无生无一句。

圣贤绝口自难言，愚众摇头谁可度。

青衣两畔长须后，骎骎小骏山间走。光阴犹长渭川叟，幸有云山静中寿。

大道杯，自然斗。天游杳杳长庚吟，天乐陶陶紫玄酒。

宛如对月成二人，九老图中有无有。
南坡杂兴
虞俦（宋代）

寒食无多日，梨花又一春。鹿门山下路，真有姓庞人。
钓台图歌赠马兰台山人
宋琬（清代）

九峻山人聊玩世，伏波将军之苗裔。家在渼陂紫阁间，孤情独与烟霞契。

弹筝叩缶本秦声，裂芰为衣皆楚制。儒冠误人几半生，秋风屡雪刘蕡涕。

长焚笔砚事丹青，泼墨吮毫称绝艺。横皴酷似黄大痴，细染还宗吴仲圭。

近代以来数文沈，嘉隆而后作者谁。山人工意不工似，匠心自出无专师。

卢龙山水颇不恶，韩家钓台尤最奇。一峰高入白云里，登楼坐见海沧湄。

游人欲绘每束手，譬如写照难须眉。一日坐我悠然堂，解衣䃲礴无人窥。

须臾图成挂诸壁，高岩邃谷光参差。瀩澹旋涡渔艇立，窈冥洞口烟萝垂。

主人韩生有狂癖，此台自尔高曾贻。见图再拜悲且喜，重之不啻商尊彝。

便买贞珉勒山侧，酹酒欲告山灵知。山人此别欲何往，赠汝一枝筇竹杖。

避世宜从麋鹿群，结庐高卧仙人掌。宁恤床头妻子饥，要令胸中丘壑长。

我今持节越王城，兰渚剡溪恣偃仰。预拂霜绡以待君，一挥欲使群山响。

记取雪深一丈时，山人须鼓山阴桨。
题虎
林景清（明代）

壮哉负猛气，元文连旧斑。双睛夹明镜，据地当南山。

南山百兽夹敢出，远近闻风心胆慄。空林巡绕张雄威，掉尾磨牙如待食。

一声长啸慑万夫，松梢灵鹊惊相呼。飞云谷口日将暮，大风飒飒吹黄芦。

吁嗟恶性本可怕，人有善心当感化。君夹见刘琨牧伯异政多，负子曾看远渡河。
中书郡舍人挽诗
虞俦（宋代）

璧池鼓箧岁庚辰，蟾窟分枝癸未春。
夹侍螭坳司记注，同升凤未演丝纶。
靖言交契从来厚，追想音尘不复亲。
拘缀无由陪执拂，招魂楚些为沾襟。
重阳预约三馆同舍登高于真珠园前数日李粹伯秘丞除殿院
周必大（宋代）

胜游元在十人中，健翮先培万里风。落帽有欢追戏马，峨冠无计屈乘骢。

对门尚许官曹近，光馆犹期燕会同。幸可誇张少年在，未须细数菊花丛。
散愁四首
宋伯仁（宋代）

清贫如水尽无妨，只愿伊周立庙堂。
扶起太平千载脉，且随农父乐耕桑。
沁园春 其九 和阮亭偶兴
尤侗（清代）

我所思兮，濯足清流，晞发高冈。奈举国侏儒，臣饥欲死，满堂酒汉，公醒而狂。

学剑不成，卖浆未售，肘后难传疗恨方。除非是，学中山千日，梦到羲皇。

觉来起舞淋浪。且读破离骚续九章。喜庄子逍遥，人呼以马，左慈狡狯，或化为羊。

手弄双丸，目空九点，竿木随身作戏场。今而后，从子虚隐矣，何有之乡。
依韵和蔡天启任四明绝句三首时暂来四明便还
晁说之（宋代）

行尽三江失所夸，便教信美岂吾家。
却回扬子江头去，看种瓜洲子母瓜。
赋得燕燕于飞
方九叙（明代）

小院百花香，轻帘双燕翔。
影随春陌近，声入午风长。
趁蝶回雕砌，衔花赴彩梁。
空闺朝复暮，徒切画眉长。
偈公六十五首
释咸杰（宋代）

一叶落，天下秋。
南来北往竟悠悠。一句通，
通机息，上下四维无等匹。
西天下不会唐言，独坐少林痴面壁。
带累儿孙不丈夫，被人哕作白拈贼。
云门念七好参详，宝公不是闲和尚。
李将军歌
黄镇成（元代）

李将军，少年意气轻浮云。青丝络马黄金勒，宝剑错镂交龙文。

十二高楼连广道，千金结客大梁门。昨日弯弓连白羽，射杀南山白额虎。

归来飨士酒千钟，自向青楼按歌舞。前年起兵从义旗，斩将陷阵身如飞。

上功幕府久未报，有酒不乐当何为。
寄居庆汪中嘉尚书致语口号
史浩（宋代）

剩喜群仙集四明，年踰七秩庆耆英。三章快遂归田志，八座争看衣锦荣。

笑捧一卮龟鹤寿，欢腾六乐凤鸾鸣。举头莫道长安远，会见临廱拜老更。
喜龚别驾节孙来自锦水
戴梓（清代）

怀君锦水上，宦况若秋山。五字月争皎，一庭云自閒。

草荒臞鹤舞，案净老胥还。杯酒今欢聚，春风正度关。
和宋永兄爱日楼见寄八首
黄公度（宋代）

陈楼高卧真佳士，陶径归来有古风。
只恐功名不相放，驱人须作黑头公。
唱和暂停霖淫复作因书四韵呈仲咸兼简宋从事
王禹偁（宋代）

山云漠漠雨霏霏，正是骚人唱和时。
谪宦惭无贾生赋，愁霖合有谢公诗。
已妨步月尘凝榭，恐误登高菊满篱。
且喜宾筵得同道，不为篇什欲何为。
东湖杂咏
喻太守（清代）

妾家旧在绿萝溪，溪上花飞草色低。偶向南湖闲荡桨，鸳鸯惊起藕塘西。
题山僧水阁
施肩吾（唐代）

山房水阁连空翠，沈沈下有蛟龙睡。

老僧趺坐入定时，不知花落黄金地。
游天重山
月鲁不花（元代）

山盘九陇翠岧峣，太白星高手可招。路入松关云气合，天连宝阁雨花飘。

承恩赐额开名刹，奉敕文碑荷圣朝。晨鼓暮钟思补报，行看四海甲兵消。
和路宣叔梅
周昂（金朝）

月底明肌粲寿阳，道人呼入竹西堂。安排腊味千钟酒，消破春风万斛香。

花鸟有情应见惜，蛾眉倾国故难藏。西湖骨朽东坡远，又为君诗恼一场。
秋怀
陈起（宋代）

又见街头卖紫茱，老怀扰扰类催租。
客来喜得吴江纸，欲写新吟一字无。
次韵昌甫
韩淲（宋代）

论交与谁语，忽厌来者众。山林恨不深，万事祗一鬨。

秋风吹衣裳，憀慄薄寒中。幽忧诵离骚，此意千载共。

世岂无升沉，人自有轻重。匪惟物所移，即以势之动。

吁嗟奈若何，得句且吟讽。吾侪聚集地，绝倒颇闲纵。

虽作三日留，尚觉归倥偬。长歌固云哀，恸哭未为痛。

迁书并屈贾，班史传王贡。甚矣孔仲尼，不复周公梦。
水龙吟
张榘（宋代）

昼长帘幕低垂，时时风度杨花过。梁间燕子，芹随香觜，频沾泥过。苦被流莺，蹴翻花影，一阑红露。看残梅飞尽，枝头微认，青青子、些儿大。

谁道洞门无锁。翠苔藓、何曾踏破。好天良夜，清风明月，正须著我。闲展蛮笺，寄情词调，唱成谁和。问晓山亭下，山茶经雨，早来开么。
介山游洞庭归过橙斋叠还字韵见赠即席奉答
吴之振（清代）

十载邮筒记往还，今朝杖履得跻攀。人来万壑千岩里，诗在三唐两宋间。

数遍藏书推拂水，偶思快友话横山。澜翻几换输赢局，神手应夸我辈闲。
叠后
柳宗元（唐代）

事业无成耻艺成，南宫起草旧连名。

劝君火急添功用，趁取当时二妙声。
林草亭北郭别业同石陈诸君子作 其四
佘翔（明代）

群峰如黛照疏棂，此地由来聚德星。濠濮亲人鱼鸟在，松风谡谡更堪听。
筑室种树
刘敞（宋代）

诛茅作吾庐，种树满百株。偃仰可卒岁，优游问谁如。

墨翟不暖席，仲尼无安居。良知圣贤贵，逝与功名疏。

清泉可深凿，恶草须早除。适意田野间，谁能叹归欤。
芗岩山居孟夏二十绝
舒岳祥（宋代）

珍禽好毛羽，高飞不啄粟。
路旁挟弹儿，何自规其肉。
依韵和徐大夫凤凰池九首 其三
陆佃（宋代）

池就台成竟大奇，画堂新燕亦差池。人非杨柳看来瘦，春有梅差探得知。

华发渐惊强半白，素娥曾与第三枝。海邦莫道无宾客，冠盖如今盛一时。
贻康兼善
释绍嵩（宋代）

遍绕篱边日渐斜，尽无鸡犬有鸣鸦。
风凋古木秋阴薄，烟琐西鸣暝色赊。
题柱未期归蜀国，系船长得傍芦花。
云林好处欲留脚，要趁新诗挽物华。
东家四时词四首 其三
虞集（宋代）

澄波千顷拥高鬟，手折芙蓉月下还。解忆高堂风露冷，衲衣先送碧云山。
赠钱公溥地官正郎奉诏归省
湛若水（明代）

公溥思亲疏，文舆作伴归。几年同绛帐，到日两莱衣。

日决冥冥翼，心悬猎猎旂。樊笼有羁鸟，争得羡群飞。
示张仲原秀才二首二
晁补之（宋代）

城头急雨昏长川，城边清流鸥鹭闲。
城西云黑电脚落，斜日正在城东山。
赖婆桥诗
苏泂（宋代）

赖婆桥下粼粼水，几见居人说废兴。
自笑年来车马迹，得如桥畔白头僧。
省中见树上啄木鸟戏题
杨万里（宋代）

一啄高高一啄低，一声声急一声迟。
可怜去橐劳心口，蚁入枯黎自不知。
隆中半榻图成感述 其一
游朴（明代）

南阳当日手诛茅，拟迹隆中似更幽。高卧已无闻达念，躬耕元为旨甘谋。

庞公拜处风犹古，《梁甫》吟成韵尚留。长有烟云依半榻，至今人指伏龙楼。
题白氏庄
曹辅（宋代）

浮云万态变朝昏，叠嶂寻常翠满门。锦里先生多胜事，香山居上有贤孙。

春风楼阁闻棋响，晚雨池塘见屐痕。寄谢世间无此乐，起予归兴忆江村。
寿时相
李商叟（宋代）

龙盘虎踞王金陵，杰出天人致太平。
千载精神真会聚，一朝文物益彰明。
扶持直使乾坤正，指顾能令海岱清。
二纪同□□□□，□□□□□肥民。
农家鼓舞总安田，亿兆欣逢大有年。
道路渔樵争击壤，江乡薪米不论钱。
含淳咏德声盈耳，易俗移风事格天。
守郡深渐无报称，但陪民社感陶甄。
采石二首 其二
李之仪（宋代）

鸡笼山下是和州，隔岸闻呼见点头。不见东归夜郎客，锦袍谁共醉扁舟。
飞越岭
杨揆（清代）

沈黎古边郡，颇觉山水恶。凌晨过清溪，迎面耸厓崿。

元和置县废，遗址失城郭。岿然峻岭存，拔地上寥廓。

艰危攀石磴，百折势盘礴。阴霾惨冥冥，蜚廉肆威虐。

囚涧伏蛟蜃，腾空断雕鹗。苕亭见邛崃，修坂天际落。

蝮蛇何蓁蓁，吐瘴昏旦错。毒厉能中人，奚敢试徒搏。

其巅尤崚嶒，虹栋构飞阁。莽莽控番夷，天然设扃钥。

西陲倚屏障，造化非苟作。险可一夫守，隘岂五丁凿。

经春霜威严，不夜磷火爝。丛灌走魑魅，穹岫啸猿玃。

平生跳荡心，顾盼成骇愕。著足借蟠藤，扪手怯朽索。

我欲图真形，放笔写岩壑。缥缈无端倪，方壶定惭怍。
戏赠少梁
范成大（宋代）

屈膝铜铺昼掩关，薰炉谁伴夕香寒。秋来合有相思字，会待风前片叶看。
过彭蠡湖七首 其二
黄淳耀（明代）

梅天风不正，白雨一喧豗。长日春春去，扁舟个个来。

波红渔火重，月黑蚌珠开。坚坐看江表，湖山亦壮哉。
东园池上书所见五首
宋庠（宋代）

堂下溅溅水欲周，水清烟底见游鯈。
主人不是无芳饵，此意从来信直鉤。
送超上人过灵隐
李龏（金朝）

斗边一塔冷浮光，九里松风揭寺香。君去正当春雨动，雪花消尽石兰芳。
秋堂对弈歌为范处士西坪作
毕沅（清代）

明轩洞豁筠帘遮，众宾环堵且勿哗。东西对垒建旗鼓，圜奁方局无参差。

五岳不动四目动，破灰槁木形神悚。冥茫淬厉炼心兵，多算少算务持重。

战国纵横术细论，车箱井栏旧谱存。日月九天黄亦道，风雨八阵死生门。

初投数子绝跬步，中边错落星辰布。玉滋霞岛冷暖殊，手落纹楸后先互。

俄焉两敌渐纷争，虚堂杀气宵腾腾。每于袖手旁观暇，如听金戈铁马声。

暗伏明挑先冥索，出入神鬼煎精魄。九边飞角取远势，一著攻心乃上策。

淮阴将兵信指挥，钜鹿破楚操神机。鏖战昆阳雷雨击，虎豹股栗屋瓦飞。

鸟道偏师方折挫，余子纷纷尽袒左。忽讶奇兵天上来，当食不食全局破。

虎斗龙争古战场，嬴颠刘蹶势靡常。到底输赢归小劫，烂柯人已阅沧桑。

坐隐仙家藉养性，君今海内推棋圣。奇童争并邺侯称，常势真堪积薪竞。

玄玉文犀照短檠，眼中成败最分明。夜半局终凉月上，满窗花影覆空枰。
采莲（衮遍）
史浩（宋代）

遍此境，人乐康，挟难老术，悟长生理。尽阿僧祗劫，赤松王令安生。彭F150盛矣。尚为婴稚。鹤算龟龄，绛老休夸甲子。鲐背耸、黄发垂髻。更童颜，长鼓腹、同游戏。真是华胥。行有歌，坐有乐，献笑都是神仙，时见群翁启齿。
清平乐（丹阳舟中作）
刘克庄（宋代）

休弹别鹤。泪与弦俱落。欢事中年如水薄。怀抱那堪作恶。

昨宵月露高楼。今朝烟雨孤舟。除是无身方了，有身长有闲愁。
陪留台李学士筵上赋得文石酒杯分得杯字
魏野（宋代）

知自何山得，磨砻作酒杯。
斟疑五色动，醉认一拳开。
窪似泉舂出，痕如藓渍来。
主人心朴素，爱惜过琼瑰。
偶见张天贶奉议书策後题跋感旧作绝句
晁说之（宋代）

轩轩众艺张天贶，翰墨悲凉二绝余。
今日无人知姓字，史官他日若为书。
寄襄阳王公子
马戴（唐代）

君马勒金羁，君家贮玉笄。白云登岘首，碧树醉铜鞮.

泽广荆州北，山多汉水西。鹿门知不隐，芳草自萋萋。
送骆徵君
陈润（唐代）

野人膺辟命，溪上掩柴扉。黄卷犹将去，青山岂更归。

马留苔藓迹，人脱薜萝衣。他日相思处，天边望少微。
题曕云轩
钱宰（明代）

南山一何高，孤云何珊珊。朝看云云林，暮云复归山。

云归已复云，游子何时还。迢迢云舍远，可望不可攀。

持杯不能酌，怅然起凭阑。
题大姚山图三首 其二
米友仁（宋代）

老年尚喜管城子，更爱好山江上青。武林秋高晓欲雨，正若此画云冥冥。
九锁步虚词·第三飞鸾锁
陈洵直（宋代）

琅轩列朱房，风露峨高寒。
森罗九宫道，隐约八卦坛。
春酣酌金浆，彻视挥外丹。
三锁度灵钥，悠悠控飞鸾。
望远曲
卢纮（明代）

明知人不归，日日楼头望。人尚在天涯，只疑行陌上。

陌上红尘逐日飞，何曾尘里见人归。经春历夏无消息，检点秋风又寄衣。
题孤峰叠秀图送太守况钟复任
杨荣（明代）

东南名郡称姑苏，土壤深厚山萦纡。云中黛色接天目，天际江流潴具区。

具区之中峙重屋，孤峰高瞰湖波绿。狮岩虎阜相蔽亏，紫翠浮光眩人目。

此中佳景真如画，闾阎盛世涵清化。湖山处处有渔樵，陇亩人人乐耕稼。

伟哉太守才且贤，悉心抚字今几年。锄奸击暴植孤弱，诗书比屋声相传。

有时劝农行属县，露冕轻轩游历遍。村童野老竞欢迎，甘雨和风总如𩓑。

比来政誉何洋洋，喜看奏最朝明光。聊赋兹图慰离别，相期事业齐龚黄。
病后小健戏题
陆游（宋代）

行年九十未龙钟，惭愧天公久见容。醉解病人诗解瘦，不如世世作春农。
乙未十二月二十四日立丙申春予忝七十
方回（元代）

十岁端平旧丙申，元贞重见丙申春。
几灾几难到今日，诸父诸兄皆古人。
未及悬车官已解，不能负贩子俱贫。
细思多少同庚者，地下先埋富贵身。
梁审计挽词
楼钥（宋代）

寿夭固难问，吁嗟不忍言。
婴啼催玉树，衰泪洒芳萱。
事契深群从，英才怆九原。
悲吟慙楚些，无地与招魂。
浣溪沙·五两竿头风欲平
佚名（五代）

五两竿头风欲平，长风举棹觉船轻。柔橹不施停却棹，是船行。
船眼风波多闪灼，看山恰似走来迎。子细看山山不动，是船行。
望夫石歌
洪良浩（清代）

山头一片石，屹立青海傍。偃蹇不受秦王鞭，孤洁颇似贞女肠。

不人借问贞女谁，许氏少女字孟姜。姜女少小何窈窕，嫁与东邻范家郎。

郎年弱冠即从军，迢迢万里戍渔阳。青镜持赠别后面，纤腰未脱嫁时裳。

少妇不解别离苦，娉婷十年守空床。金微草白风雪虐，玉窗花飞岁月忙。

长城之役何太急，天子威令寒于霜。千杵不堪筋骨绝，一身谁洗刀箭疮。

昨夜深闺梦郎至，颜色憔悴言未详。惝恍惊觉妾心动，仓卒清晨起严装，弱质不惮度关河，柔情那忍别爷娘。

千古万辛到榆塞，郎君踪迹竟杳茫。始言某年石压死，或说何方战陈亡。

城边积骸与城齐，子之丰兮何处僵。人情到此可奈何，惟有昂首呼穹苍。

泪尽气竭声不续，彷徨更陟山之冈。朝朝暮暮望郎来，愁云霮海天长。

齐城已崩哭杞梁，湘竹空斑泣娥皇。明月夜伴山鬼啼，沧波春与水禽翔。

长留拳石水不啮，但闻骊山草已荒。不见东海又有堤上妻，千载芳魂永相望。
好事近
黄公度（宋代）

公尝贻书台官，欲著私史以谤时政。盖公之在泉幕也，尝有启贺李侍御文会云：“虽莫陪宾客后尘，为大厦之贺，固将续山林野史，记朝阳之鸣。”因是罢归。将离临安，作此词，所谓故园桃李，盖指二侍儿也。

湖上送残春，已负别时归约。好在故园桃李，为谁开谁落。

还家应是荔支天，浮蚁要人酌。莫把舞裙歌扇，便等闲抛却。
浮天阁 其二
苏庠（宋代）

玉蟾飞入水晶宫，万顷琉璃碎晚风。诗就云归不知处，断山零落有无中。
缘识
宋太宗（宋代）

中秋旱直至腊月，忧烦情绪不堪说。
暗祈顶戴上玄穹，今日高明降瑞雪。
时闻喜处万千家，片逐渐戏风四六花。
寒透衣宽何所思，红炉旋暖酒须夸。
触面来往浑无力，几处人怜几处惜。
想得欢心尽一般，先报田农后稼穑。
呈祥天地共盈怀，白沙拥砌玉为阶。
动静苍生绝灾害，安康四叙压氛霾。
宋颂九首 其四 皇祖
石介（宋代）

予亦即祚，涵濡养抚。罔有失所，予德其裕。
壬辰寒食
王安石（宋代）

客思似杨柳，春风千万条。
更倾寒食泪，欲涨冶城潮。
巾发雪争出，镜颜朱早凋。
未知轩冕乐，但欲老渔樵。
正肃吴公挽辞三首
王安石（宋代）

从容边塞议，慷慨庙堂争。
曲突非无验，方穿有不行。
搢绅终倚赖，赠襚极哀荣。
岂慕公孙贵，平生学董生。
水鸟
吴融（唐代）

烟为行止水为家，两两三三睡暖沙。

为谢离鸾兼别鹄，如何禁得向天涯。
友人李民畏别号鹤峰尝欲予作诗未果也乌伤之任别有日矣为歌以送之
顾清（明代）

鹤城九峰俱有名，后来鹤峰名更清。鹤峰只在九峰里，题品更更由先生。

鹤峰鹤城相对起，烟水四周三百里。峰前一径画图开，翠竹碧梧清似水。

先生藏名三十年，鹤亦周旋云水间。一声此日彻天上，回首翻愁蕙帐閒。

蕙帐閒兮猿亦惊，作歌为尔谢山灵。不须驰烟向驿路，不须移文到山亭。

君不见九苞鸣鸟本在丹山外，终为箫韶仪舜庭。
过昆阳城
李廌（宋代）

昆阳城下黍苗稀，寂历荒墟隐翠微。
远想笼蛇方斗野，解驱虎豹使成围。
乌知将拥河流断，定喜能令屋瓦飞。
白水真人今物化，舂陵惟有荷锄归。
酬卢汀谏议
姚合（唐代）

粟如流水帛如山，依念仓边语笑间。篇什纵横文案少，

亲朋撩乱吏人闲。杯觞引满从衣湿，墙壁书多任手顽。

遥贺来年二三月，彩衣先辈过春关。
浮邱八景 其一 紫烟楼
黄鏊（明代）

跨鹤仙人驭紫烟，玉楼西构二云边。孤骞半倚青藜阁，太乙清辉夜夜燃。
嘉州舟行至渝
顾光旭（清代）

纤月上青衣，迢迢春水肥。如何万里道，不借一帆归。

夜静鱼龙卧，沙平雁惊飞。半江星斗外，疑是旧渔矶。
梦祝吏香师
钱福那（清代）

惆怅夜三更，朦胧睡未成。介然忘已死，果尔见先生。

面目而今瘦，言谈似旧清。醒来原一梦，无语定双睛。
河水龙门
郦道元（南北朝）

孟门，即龙门之上口也。实为河之巨阨，兼孟门津之名矣 此之经始禹凿，河中漱广，夹岸崇深，倾崖返捍，巨之临危，若坠复倚。古之人有言：“水非之凿，而能入之。”信哉！其中水流交冲，素气云浮，往来遥观者，常若雾露沾人，窥深悸魄。其水尚崩浪万寻，悬流千丈，浑洪赑怒，鼓若山腾，浚波颓叠，迄于下口。方知慎子下龙门，流浮竹，非驷马之追也。
中丞温伯杂端持正与其僚出祖正孺端伯于刘元忠宅某即席赋诗
彭汝砺（宋代）

蜀山想见去程兼，满眼春风别兴添。光动酒船浮玉雪，味调羹兴足梅盐。

竹枝堕影低垂砌，花叶吹香细入帘。更欲稍留山简醉，应须少霁弱翁严。
浮云四首与东敷辟疆兼呈华持庵丈 其二
王浩（清代）

鼎器无近成，母老弟软弱。相忘在狐熊，所到良已薄。

出门竞风领，牵车意转索。明知刚胜欲，守勇事俯啄。
和宿牛山馆
苏颂（宋代）

山深孤馆迥，部落不成城，
夜永人无寐，冬温气自清。
夷音通夏楚，汉地接平营。
恩信今无外，边庭肯背盟。
缘识
宋太宗（宋代）

泥丸本是命根宫，消息临时语话通。
大道比来行气术，其余效验藉阴功。
物情之理皆清净，造化玄微事莫同。
珍重此言深可意，腹中日运鼎花空。
朝南以诗送巴石研屏香几用韵 其一 研屏
洪咨夔（宋代）

天上何人修月斧，巧将馀刃斲巴山。玉蜍清浸婆娑影，正在微云点缀间。
饭牛歌
宁戚（先秦）

南山矸，白石烂，生不遭尧与舜禅。短布单衣适至骭，从昏饭牛薄夜半，长夜漫漫何时旦？
沧浪之水白石粲，中有鲤鱼长尺半。毂布单衣裁至骭，清朝饭牛至夜半。黄犊上坂且休息，吾将舍汝相齐国。
出东门兮厉石班，上有松柏兮青且兰。粗布衣兮缊缕，时不遇兮尧舜主。牛兮努力食细草，大臣在尔侧，吾当与尔适楚国。
早发扬州还乡邑
孙万寿（隋代）

乡关不再见，怅望穷此晨。
山烟蔽钟阜。水雾隐江津。
洲渚敛寒色，杜若变芳春。
无复归飞羽，空悲沙塞尘。
浪淘沙
谢懋（宋代）

黄道雨初干。霁霭空蟠。东风杨柳碧毵毵。燕子不归花有恨，小院春寒。倦客亦何堪。尘满征衫。明朝野水几重山。归梦已随芳草绿，先到江南。
题惠崇画四首 其一 春
晁补之（宋代）

东风回，江上渚，何处来，双白鹭。灼灼岸间桃，依稀兰杜苗。

一衔湍濑鳞，一下青林梢，潇湘绿水春迢迢。
染衣
屈大均（明代）

水沈煎水染衣裙，生长香林饱众芬。东莞女儿香角好，笑他黄熟不堪焚。
两同心
黄庭坚（宋代）

秋水遥岑。妆淡情深。尽道教、心坚穿石，更说甚、官不容针。霎时间，雨散云归，无处追寻。

小楼朱阁沈沈。一笑千金。你共人、女边著子，争知我、门里桃心。最难忘，小院回廊，月影花阴。
天涯
陆游（宋代）

天涯到处自生愁，游子征尘暗弊裘。
灯火青荧五门夜，风烟索莫二江秋。
帝城漫诵新诗句，客路难逢旧辈流。
送老把茅须早决，此生何止四宜休。
重阳后与郭用宾王馨吾诸君小酌香山寺聊句未就后成二律简同游诸君 其一
方仁渊（清代）

挈榼提壶上翠微，西风斜日拂行衣。群公迟我樽开晚，九月寻行蟹正肥。

满地绿苔僧貌古，一庭黄叶客来稀。放怀莫论南朝事，拼得今朝尽醉归。
自遣
邵雍（宋代）

读书忘岁月，人竞笑蹉跎。
但得甘旨足，宁辞辛苦多。
龙泉去铓刃，蜗角亦风波。
知我为亲老，不知将谓何。
晚晴
林希逸（宋代）

云收风止晚晴初，池减波痕见绿蒲。鹭入田行如数步，鸦随林去似相呼。

赋形宇宙真如寄，息意林泉不是迂。疏柳欲黄枫渐赤，来今去古几荣枯。
过淮
苏轼（宋代）

朝离新息县，初乱一水碧。
暮宿淮南村，已渡千山赤。
麏鼯号古戍，雾雨暗破驿。
回头梁楚郊，永与中原隔。
黄州在何许，想像云梦泽。
吾生如寄耳，初不择所适。
但有鱼与稻，生理已自毕。
独喜小儿子，少小事安佚。
相従艰难中，肝肺如铁石。
便应与晤语，何止寄衰疾。
（时家在子由处，独与儿子迈南来。
）
鹤林寺绝句
王奕（元代）

应是鹃花笑口开，火头天子果何哉。
远公满眼沾春酒，引杀陶潜不肯来。
九峰贞隐卷为道人游月窗作
王恭（明代）

君不见闽关西来剑水东，连峰九个青芙蓉。吾师若个峰头住，九表孤高淡忘虑，三花五粒常满树。

焚香阅遍五千言，云笈七签玄又玄，太素既雕师自然。

庄周列子书满箧，宴坐丹房不交睫，霞步云裾风猎猎。

大道窅窅复冥冥，神谷不死忘我形，泥丸宫中可通灵。

世人习隐只是隐，饮酒何曾悟玄牝，尘劫纷纷师一哂。
夏萤
朱淑真（宋代）

熠熠迎宵上，林间点点光。初疑星错落，浑讶火荧煌。

著雨藏花坞，随风入画堂。儿童竞追扑，照字集书囊。
和袁小午阁学还朝留别韵
周士键（清代）

忆从淮甸望如仙，宾从南楼散似烟。橐笔重依长乐驿，题襟又送郁林船。

星辰曳履趋蓬岛，泥雪留诗纪辋川。内召漫劳轻惜别，中朝侧席正求贤。
铜马歌
王灼（宋代）

君不见武皇逸志凌九垓，追风蹑影思龙媒。
鲁班门外立铜马，天厩万匹皆尘埃。
又不见伏波将军破交贼，归来殿前献马式。
据鞍习气殊未衰，想见老子真矍铄。
两京翻覆知几秋，只有山河供客愁。
孤烟落日蚕丛国，出此神物于荒丘。
千年黄坏谁作主，犹把归心泣风雨。
但恐一朝去无踪，有似丰城宝剑化双龙。
观廉女真葬（女真善隶书，常为内中学士）
李远（唐代）

玉窗抛翠管，轻袖掩银鸾。错落云车断，丁泠金磬寒。

鹤寻深院宿，人借旧书看。寂寞焚香处，红花满石坛。
徐俟斋祠
潘廷埙（清代）

羊肠岭畔幽栖处，一水当门泻作渠。薇蕨西山心自印，藻蘋南涧奠还虚。

相忘桑海逃名后，不接贤豪俟命馀。此日行人罕凭吊，烟云惟护逸民庐。
咏月
喻良能（宋代）

何年玉斧巧修成，半似明生半魄生。
易使飞乌来匝绕，难将老蚌较亏盈。
颂古三十一首
释如本（宋代）

不出漫漫草路遮，出门犹更隔天涯。
回机踏著通霄路，何处青山不是家。
豫章东湖宋谦甫黄存之酌别
戴复古（宋代）

湖边长记昔年游，生怕清波照白头。杨柳萧疏多困雨，芰荷憔悴早惊秋。

无功及物谈何益，有酒开怀醉即休。江上买舟犹未定，明朝尚可为君留。
浣溪沙
李之仪（宋代）

声名自昔犹时鸟，日月何尝避覆盆。是非都付鬓边蚊。

邂逅风雷终有用，低回囊槛要深蹲。酒中聊复比乾坤。
再用喜归亭韵
张纲（宋代）

晏子区区惜敝裘，吾衰亦恋故山幽。得归更喜诗盈轴，任达宁须酒拍浮。

已纵虚名身外去，肯将俗物眼边留。只惭老负君恩重，结草他年报未休。
晚秋登城之作 其一
佚名（唐代）

孤城落日一登临，感激戎庭万里心。乡国云山遮不见，风光惨澹益愁深。

漂流空叹东溪水，倏忽仍嗟西岭阴。留滞只今寒暑变，谁怜客子独悲吟。
颂古一百首
释智愚（宋代）

曾落石霜机外笏，又扶粗行到唐天。
只将四海垂纶手，虾蟹鱼龙一串穿。
次韵王伯益同年留别二首·再次前韵
苏颂（宋代）

从宦飘飘九见春，共嗟名迹尚埃尘。
相逢梁苑留趋幕，不鄙池阳去长人。
蚤向文科分甲乙，尝於命历校庚辛。
穷通定分非婴虑，惟有交情久益亲。
赋雁
史弥宁（宋代）

云惨胡天倦客程，西风失喜到江城。
自传属国书来后，猎猎声名动汉京。
酬崔八早梅有赠兼示之作
李商隐（唐代）

知访寒梅过野塘，久留金勒为回肠。谢郎衣袖初翻雪，

荀令熏炉更换香。何处拂胸资蝶粉，几时涂额藉蜂黄。

维摩一室虽多病，亦要天花作道场。
颂十玄谈·玄机
释印肃（宋代）

灵然一句超群象，不落圣几无伎俩。
长笑一声烟雾宽，含虚寂照亡思想。
宋琢绿石兰亭图砚拓本为林甥磊斋题 其二
陈宝琛（清代）

涪翁洮石记亲题，却异元珍采瘴溪。谁为较量绿沈色？归装度陇不曾携。
送梵才上人归天台
杨侃（南北朝）

忽忆幽栖地，千峰秀海濆。
归心挂飞瀑，高迹指浮云。
尘世宜深遯，诗名畏远闻。
犹嗟石桥畔，凡圣路岐分。
咏小桃
石延年（宋代）

本分桃花寒食前，小桃长是上春天。
二乔二赵俱倾国，女弟娇强意自先。
归途次韵
黄彦平（宋代）

春风乔木浯溪寺，指点肖流问故家。
庭下已无书带草，步头犹有水仙花。
以朝鸡送樊氏兄弟效鲁直体作两绝
王灼（宋代）

平生自许屠龙学，岁晚拟作祝鸡翁。
长鸣公送君识取，腷腷膊膊风雨中。
游黄山寺
葛起文（宋代）

偶为寻幽出，扶筇亦懒拈。
鹳巢依古塔，燕语入虚栏。
笔下诗初就，樽中酒屡添。
此游堪喜膝，上一去掀髯。
下第寄欧阳瓒
林宽（唐代）

诗人道僻命多奇，更值干戈乱起时。

莫作江宁王少府，一生吟苦竟谁知。
客中夜坐
袁凯（明代）

落叶萧萧淮水长，故园归路更微茫。
一声新雁三更雨，何处行人不断肠。
次韵子瞻古风诗二首 其二
李之仪（宋代）

红炉一勺水，涌沸如雷声。德君戒终南，为君歌采苓。

水尽焰仍烈，崎岖阅修龄。由来外一重，畴非君死生。

风物托兹世，异种聊并蒂。荣谢等春秋，何劳骛多计。

眷眷后世雄，惟君有以似。
和宋开叔韵游风穴山白云寺
毕仲游（宋代）

人去人来半日间，徘徊绝顶觉身閒。风云不动心犹恐，星斗相辉手可攀。

皂盖远如天上至，篮舆曾记月中还。防身一剑今谁倚，何必崆峒始是山。
芙蓉桥
梁介（宋代）

法𤁴瘴疠乡，六月旱烁石。榆柳秋不枯，蛇虺冬不蛰。

长桥坐清虚，足以度朝夕。汲井埋深盆，芙蕖间红白。

幽香自氲氛，南薰为披拂。虽无十丈花，有藕亦如蜜。
走笔次韵察推见别二篇
苏颂（宋代）

行藏无意但随时，不为人知我者稀。
角壳蜗牛初就舍，驯鸥海客已忘机。
缄收卷轴尘生蠹，合和丹丸醭有衣。
久冒宠荣无所补，敢烦从事叹巍巍。
晨起
陆游（宋代）

老境真无事，深居每畏人。
喔咿鸡失旦，娅奼鸟鸣春。
过担饮餭白，擎盘粔籹新。
出门还可喜，一笑语比邻。
嘉禾百咏 其三十八 竹桥
张尧同（宋代）

腰枕政亭北，横斜古渡头。风吹双泪落，恨逐水东流。
陪诸公瀛洲胜会 其五 呈何柏斋太常
湛若水（明代）

太常抱荆璞，肮脏尝遗荣。拜诏感明主，买舟扬越行。

虚疑是何逊，吟笑春风生。寄怀托秋奕，远心在沉溟。

清修我所师，维以咏周行。今夕同嘉宴，欲子子心明。
种兰
周紫芝（宋代）

桃杏花中偶并栏，依然风味是幽兰。莫因移种长安市，不作春山一样看。
次韵相之木犀六首 其五
周紫芝（宋代）

留香欲住正须阴，远引山林却要侵。绝韵有谁能画得，郎潜诗妙最知心。
晓发施秉 其二
姚学塽（清代）

宿雾迷深林，飒飒疑风雨。朝曦射重冈，历历见村坞。

小邑石为田，念此农民苦。所欣俗淳朴，萧然似太古。
天寿山路傍林禽树
李时勉（明代）

路傍林禽树，朱实亚枝垂。行人不敢动，山鸟时来窥。
学无学颂一十五首
释印肃（宋代）

老庐得了不传衣，后代儿孙切莫疑。
衣法亲传两不是，心心心印了无知。
书馆买粟饭取合门水以接书饥
孔武仲（宋代）

食粟淡有味，饮泉甘且清。
粟白来天市，泉美汲官城。
斜晖转西窗，饥肠蚯蚓鸣。
暂时箪瓢趣，无计邱壑情。
华堂发八珍，甘鲜杂咸腥。
挟取既不专，弃余饲苍蝇。
何如简且易，月夜泛瑶琼。
快汲不留咽，殊胜豆与粳。
井冽有真甘，复不糁藜羹。
秦楼月
赵彦端（宋代）

梅缀雪。雪缀梅花肌肤惬。肌肤惬。丰姿浓态，莹如玉色。

岁寒期约无相缺。祥花不减晴空月。晴空月。依前消瘦，还共清绝。
挽董帅干二首
陈著（宋代）

裔自杏林仙，清闲福最全。
独醒偏醉客，鳏宿似逃视。
古貌尧民老，风流晋世贤。
应门付儿辈，花竹小壶天。
赋冲云鹞送僧
释重顯（宋代）

侧翼雄飞天势阔，电闪星流太轻脱。
南北东西相对看，千里万里阿喇喇。
从孙元式假定本韩文
薛季宣（宋代）

杨墨衰周亦既微，仙昙变夏用戎夷。回澜岂直万人敌，断简传将百世师。

脱落间亡乌鲗墨，蠹残宁免白鱼辞。校雠歆向君无愧，聊以新诗当一瓻。
和邓慎思秋日同文馆诗三首
耿南仲（宋代）

翠幕春云合，场登看舞鸡。
冥搜人不到，惊盼日沉西。
懵学悉精鉴，英材喜巨题。
何人当首先，双觡起蚖泥。
赤壁歌送别
李白（唐代）

二龙争战决雌雄，赤壁楼船扫地空。
烈火张天照云海，周瑜于此破曹公。
君去沧江望澄碧，鲸鲵唐突留馀迹。
一一书来报故人，我欲因之壮心魄。
次韵留守相公以罗门新渠并成喜而成咏
文彦博（宋代）

万艘潭汇嘉猷里，分洛疏伊尽北驰。远引駃风通越货，肇营胜迹在唐时。

通渠中梗年滋久，美利重兴势亦迟。漕口罗门今并复，相君一一授成规。
富景园诗
周端臣（宋代）

地比诸园小，池从前代开。犹馀乔木在，曾见上皇来。

幽径埋黄叶，空庭老绿苔。荒寒吟思怯，落日独徘徊。
秋霁
崔道融（唐代）

雨霁长空荡涤清，远山初出未知名。
夜来江上如钩月，时有惊鱼掷浪声。
梅花二首
陈与义（宋代）

铁面苍髯洛阳客，玉颜红领会稽仙。
街头相见如相识，恨满东风意不传。
溪上夜钓
陆游（宋代）

少时妄意学金丹，八十溪头把钓竿。
露湿茭丛姑恶哭，烟深沙渚鹭鸶寒。
登临每叹乾坤大，强健犹应岁月宽。
作意清吟未须厌，如山残稿後人看。
九日 其二
韩淲（宋代）

酒不沾唇菊又华，荒苔何处落乌纱。微官汩没其谁问，多病尪羸只自嗟。

山绕层城明落木，江连孤屿涨平沙。空馀能赋登高意，一笑西窗日未斜。
雨行马上纵目山川怆然追念余祖九龄公至宋世杰公皆孤忠表表凛然万古
张家玉（明代）

处处汹汹苦战征，炎方烽火几时平。雨声遍洒孤臣泪，风景空时异代情。

国破匈奴千古恨，心悬明主一身轻。唐朝宋室家声在，肯使吾曹落后名。
偈颂一百四十一首 其九十三
释师范（宋代）

拟即差，动即隔。忘伎俩，绝声色。两手揶揄懡㦬休，东村有个王大伯。